सलमान बोले- हेल्थ के साथ खिलवाड़ कैसे किया, बत्तीसी दिखाकर माफी नहीं मांगी जाती
Bigg Boss OTT Weekend Ka Vaar Update - सलमान खान ने वीकेंड के वॉर वाले एपिसोड में कंटेस्टेंट जिया शंकर को जमकर फटकार लगाई है। दरअसल जिया ने शो के एक अन्य कंटेस्टेंट एल्विश यादव को साबुन के घोल वाला पानी पीने को दे दिया था।
सलमान खान ने वीकेंड के वार वाले एपिसोड में कंटेस्टेंट जिया शंकर को जमकर फटकार लगाई है। दरअसल जिया ने शो के एक अन्य कंटेस्टेंट एल्विश यादव को साबुन के घोल वाला पानी पिला दिया था। एल्विश को जब ये बात पता चली कि तो उन्होंने अपनी नाराजगी जाहिर की, लेकिन जिया को अपने किए पर कोई पछतावा नहीं था।
अब सलमान ने उन्हें काफी ज्यादा सुनाया है। सलमान ने जिया से कहा कि बत्तीसी दिखाकर माफी नहीं मांगी जाती। सलमान ने जिया को बताया कि साबुन या हैंडवॉश में एसिड होता है, जो इंसान के अंदर जाकर कितना घातक हो सकता है।
सलमान ने जिया को मिर्च पाउडर भरा पानी पीने को कहा
सलमान ने जिया को लाल मिर्च पाउडर से भरा एक गिलास पानी पीने को कहा। जैसे ही जिया उसे पीने के लिए आगे बढ़ीं, सलमान ने उन्हें तुरंत रोक दिया।
सलमान ने ये काम जिया को समझाने के लिए किया था। सलमान ने कहा कि हमें कभी दूसरे इंसान को दर्द नहीं देना चाहिए। साबुन में जो केमिकल मिले होते हैं, सलमान ने उसे जिया के सामने पढ़कर भी सुनाया। उन्होंने बताया कि ये मानव शरीर के लिए कितना खतरनाक हो सकता है।
सलमान ने कहा- आप अभी भी स्माइल कर रही हैं
सलमान ने जिया से कहा- ये माफी मांगने का तरीका नहीं है। आप अभी भी स्माइल कर रही हैं। बत्तीसी दिखा कर माफी नहीं मांगते। इससे आप की पर्सनैलिटी पता चलती है।
सलमान ने सभी कंटेस्टेंट को भी इस बात के लिए फटकार लगाई कि उन्होंने जिया को ऐसा करने से रोका क्यों नहीं।
बिग बॉस के घर में आखिर हुआ क्या था, अब पूरा समझिए
दरअसल एल्विश यादव को बिग बॉस ने कुछ देर के लिए डिक्टेटर बना दिया था। सभी घरवालों को उनकी कमांड माननी जरूरी थी। उन्होंने जिया से एक ग्लास पानी मांगा। जिया ने पानी में साबुन का घोल मिला दिया।
एल्विश ने बिना सोचे-समझे पानी पी लिया। जिया और अविनाश सचदेव ये देख कर हंस रहे थे। एल्विश को जब एहसास हुआ तो उन्होंने जिया से इसके बारे में पूछा। एल्विश ने कहा- सच बताओ, इसमें क्या डाला है।
जिया ने कहा- कुछ भी नहीं डाला। फिर एल्विश ने जिया से वही पानी पीने को कहा। जिया ने कहा- हो सकता है कि ग्लास सही से साफ नहीं हुई हो। मैं किसी का जूठा नहीं पीती।एल्विश ने तब कहा- ये मुझे जहर देकर मार देंगे।
जिया ने खुद का बचाव करते हुए एल्विश पर ही मढ़ दिया दोष
जिया ने अपने डिफेंस में कहा कि पानी का रंग अलग रहा था, उसमें से साबुन की स्मेल भी आ रही थी, फिर भी एल्विश ने उसे कैसे पी लिया। जिया ने कहा कि एल्विश को इस बात का अंदाजा हो जाना चाहिए कि पानी में कुछ मिला हुआ है। जिया ने ये कहते हुए एल्विश का मजाक भी बनाया।
एल्विश ने कहा कि पानी पिलाना धर्म का काम होता है, लेकिन यहां लोग साबुन मिला रहे हैं। कुछ घरवालों ने भी आपत्ति जताई कि जिया को किसी के हेल्थ के साथ ऐसे खिलवाड़ नहीं करना चाहिए था।